### NN 100/2020 (9.9.2020.), Poslovnik o izmjenama i dopunama Poslovnika Pučkog pravobranitelja

PUČKI PRAVOBRANITELJ

1893

Na temelju članka 30. stavka 1. Zakona o pučkom pravobranitelju (»Narodne novine«, broj 76/12), a u vezi sa člankom 36. stavkom 1. Zakona o zaštiti prijavitelja nepravilnosti (»Narodne novine«, broj 17/19), pučka pravobraniteljica donosi

POSLOVNIK

O IZMJENAMA I DOPUNAMA POSLOVNIKA PUČKOG PRAVOBRANITELJA

Članak 1.

U Poslovniku Pučkog pravobranitelja (»Narodne novine« broj 99/13) u članku 7. stavku 1. iza točke 3. dodaje se nova točka 4. koja glasi:

»4. Služba za zaštitu prijavitelja nepravilnosti«.

Dosadašnje točke 4. i 5. postaju točke 5. i 6.

Članak 2.

Iza članka 10. dodaje se članak 10. a. koji glasi:

»Članak 10. a.

(1) Služba za zaštitu prijavitelja nepravilnosti:

– postupa po prijavama prijavitelja nepravilnosti,

– izrađuje nacrte prijedloga za pokretanje kaznenog, prekršajnog ili disciplinskog postupka,

– izrađuje nacrte preporuka, mišljenja, prijedloga, upozorenja i izvješća,

– sudjeluje u izradi nacrta godišnjih i posebnih izvješća Hrvatskom saboru,

– priprema nacrte akata kojima se potiču izmjene zakona i drugih propisa koji se odnose na zaštitu ustavnih i zakonskih prava prijavitelja nepravilnosti te predlaže Vladi RH odgovarajuća strateška rješenja,

– priprema nacrte zahtjeva za pokretanje postupka ocjene suglasnosti zakona s Ustavom i ocjenu suglasnosti drugih propisa s Ustavom i zakonima,

– prati ostvarivanje zaštite ustavnih ili zakonskih prava prijavitelja nepravilnosti te izrađuje nacrte mišljenja, prijedloga i priopćenja za javnost radi upozoravanja javnosti na pojave njihovih povreda,

– prati, analizira i potiče usklađivanje zakona i drugih propisa s međunarodnim pravnim aktima o ljudskim pravima i slobodama, koje je prihvatila Republika Hrvatska, i praksom relevantnih tijela, pravnom stečevinom Europske unije te domaćom, europskom i međunarodnom sudskom praksom,

– surađuje s vladinim tijelima i tijelima državne vlasti, međunarodnim organizacijama, akademskim institucijama i organizacijama civilnog društva u cilju učinkovite i sveobuhvatne zaštite i promicanja prava prijavitelja nepravilnosti,

– obavlja i druge poslove po nalogu pučkog pravobranitelja.

(2) Sukladno ovlastima propisanim posebnim zakonom, Služba za zaštitu prijavitelja nepravilnosti:

– prosljeđuje prijave o nepravilnostima tijelima ovlaštenim za postupanje prema sadržaju prijave,

– daje opće pravne informacije prijaviteljima nepravilnosti vezane uz zaštitu prava prijavitelja nepravilnosti,

– čuva identitet prijavitelja nepravilnosti i podatke zaprimljene u prijavi od neovlaštenog otkrivanja odnosno objave drugim osobama, osim ako to nije suprotno zakonu,

– prikuplja podatke o prijavama nepravilnosti zaprimljenim od strane povjerljivih osoba,

– izrađuje nacrte optužnih prijedloga i drugih podnesaka te obavlja druge radnje u prekšajnim postupcima koje pokreće pučki pravobranitelj,

– izrađuje nacrte podnesaka te obavlja druge radnje u postupcima u kojima se pučki pravobranitelj može uključiti kao umješač na strani prijavitelja nepravilnosti,

– obavlja i druge poslove po nalogu pučkog pravobranitelja.«

Članak 3.

U članku 19. iza stavka 2. dodaje se stavak 3. koji glasi:

»(3) U skladu s posebnim zakonom, pučki pravobranitelj ispituje i pojedinačne prijave o nepravilnosti u dijelu potrebnom za poduzimanje radnji iz svoje nadležnosti radi zaštite prava prijavitelja nepravilnosti od štetnih radnji poslodavaca kojima se ta prava ugrožavaju ili povređuju, odnosno kojima se prijavitelji stavljaju u nepovoljan položaj.«

Članak 4.

U članku 21. riječi: »u pisanom obliku i usmeno« zamjenjuju se riječima »neposredno u pisanom obliku, poslati poštom, dostaviti u elektroničkom obliku ili usmeno izjaviti na zapisnik.«

Članak 5.

U članku 39. u zadnjoj rečenici iza riječi »mehanizma« stavlja se zarez, riječ »te« briše se, a iza riječi »diskriminacije« dodaju se riječi »te izvješće o zaštiti prijavitelja nepravilnosti.«

Članak 6.

Ovaj Poslovnik o izmjenama i dopunama Poslovnika pučkog pravobranitelja, nakon potvrđivanja od strane Hrvatskog sabora, objavit će se u »Narodnim novinama«, a stupa na snagu osmoga dana od dana objave.

Broj: P.P.U.-31-01-110/19
 Zagreb, 26. rujna 2019.

Pučka pravobraniteljica
 Lora Vidović, v. r.